Document ID: 32010R0589

ΚΑΝΟΝΙΣΜΌΣ (ΕΕ) αριθ. 589/2010 ΤΗΣ ΕΠΙΤΡΟΠΉΣ
της 5ης Ιουλίου 2010
περί τροποποιήσεως του κανονισμού (ΕΕ) αριθ. 53/2010 σχετικά με τα όρια αλιευμάτων όσον αφορά το αμμόχελο στα ύδατα της ΕΕ της ζώνης IIIa και στα ύδατα της ΕΕ των ζωνών IIa και IV
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΕ) αριθ. 53/2010 του Συμβουλίου, της 14ης Ιανουαρίου 2010, περί καθορισμού, για το 2010, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων (1), και ιδίως το άρθρο 5 παράγραφος 3,
Εκτιμώντας τα ακόλουθα:
(1)
Τα όρια αλιευμάτων για το αμμόχελο στις ζώνες ICES IIa και IV καθορίζονται στο παράρτημα ΙΑ του κανονισμού (ΕΕ) αριθ. 53/2010.
(2)
Σύμφωνα με το σημείο 6 του παραρτήματος ΙΙΔ του κανονισμού (ΕΕ) αριθ. 53/2010, η Επιτροπή πρέπει να αναθεωρήσει τα συνολικά επιτρεπόμενα αλιεύματα (TAC) και τις ποσοστώσεις για το 2010 για το αμμόχελο στις εν λόγω ζώνες, με βάση τη γνωμοδότηση του Διεθνούς Συμβουλίου Εξερεύνησης της Θάλασσας (ICES) και της Επιστημονικής, Τεχνικής και Οικονομικής Επιτροπής της Αλιείας (ΕΤΟΕΑ).
(3)
Σύμφωνα με την ΕΤΟΕΑ, οι διατάξεις που προβλέπονται στο σημείο 6 του παραρτήματος ΙΙΔ του κανονισμού (ΕΚ) αριθ. 53/2010 προβλέπουν TAC 400 000 τόνους κατ’ ανώτατο όριο.
(4)
Το αμμόχελο αποτελεί απόθεμα της Βόρειας Θάλασσας που αλιεύεται από κοινού με τη Νορβηγία, το οποίο όμως δεν αποτελεί σήμερα αντικείμενο κοινής διαχείρισης. Τα μέτρα που προβλέπονται στον παρόντα κανονισμό είναι σύμφωνα με τις διαβουλεύσεις με τη Νορβηγία βάσει των διατάξεων που περιέχονται στα εγκεκριμένα πρακτικά των συμπερασμάτων των αλιευτικών διαβουλεύσεων μεταξύ της Ευρωπαϊκής Επιτροπής και της Νορβηγίας, της 26ης Ιανουαρίου 2010. Συνεπώς, το μερίδιο της Ευρωπαϊκής Ένωσης του μέρους των TAC που μπορεί να αλιευθεί στα ύδατα της ΕΕ των ζωνών ICES IIa και IV πρέπει να καθοριστεί σε ποσοστό 90 % των 400 000 τόνων.
(5)
Κατόπιν διαπραγματεύσεων με τη Νορβηγία, πρέπει να αυξηθεί η ποσότητα που χορηγείται στη Νορβηγία από το μερίδιο των TAC της ΕΕ από 20 000 σε 27 500 τόνους, σε αντιστάθμιση των αλιευτικών δυνατοτήτων άλλων ειδών στα ύδατα της Νορβηγίας.
(6)
Η Επιστημονική, Τεχνική και Οικονομική Επιτροπή της Αλιείας συνιστά την αύξηση των TAC κατά 4,23 % ώστε να καλύπτονται τα κοινοτικά ύδατα της ζώνης ICES IIIa.
(7)
Κατά συνέπεια, πρέπει να τροποποιηθεί το παράρτημα IA του κανονισμού (ΕΕ) αριθ. 53/2010,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IA του κανονισμού (ΕΕ) αριθ. 53/2010 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Ιουλίου 2010.

Labels: 11
19
6
20